khistorydata/jeongjo-sjw-relations huggingface dataset:
정조 11년
沈豐之以春秋館領監事意啓曰卽接全羅監司沈頤之史庫雨漏諸處更爲奉審後啓下狀本則椽木道里蓋瓦壁板滲漏朽傷顯有自內透外之慮則閣內無頉已不可知樑上塗灰剝落瓦子脫退不可不移安修改則只就道里椽木間略略治葺事涉疎虞云矣莫重史庫有此許多頉處事甚驚慮奉審修改不容少緩且實錄尙未奉安曝曬亦過年限農時廚傳爲弊雖悶事係至重亦不可一向遲待姑觀旬望間日氣依例遣史官一一詳審遍葺恐合便好以此分付擇日擧行何如傳曰臨時更稟可也
정조 11년
沈豐之以宗簿寺提調意啓曰本寺草記批旨內外壁透濕不過道里上滲漏則與閣內有頉大有異焉旣無移奉之慮則足可設梯改瓦乎更令道臣問于地方官狀聞春秋館照此擧行可也事批下故依批旨內辭意卽爲行關於本道道臣矣卽接全羅監司沈頤之狀啓則今以邑報觀之滲漏之痕顯有自內透外之慮則閣內無頉已不可知樑上之塗灰剝落瓦子脫退不可不移安修改則只就道里椽木間略略治葺事涉疎虞云矣莫重寶閣旣有自內滲漏之痕而樑上之灰剝瓦脫又如此修改之際必將至於移安之境則事體至重恐不可徒委於外邑遲待秋成亦不無再經霖雨轉益傷漏之慮卽於開月望間發遣本寺郞廳以爲及時修改之地何如傳曰臨時更稟可也
정조 11년
洪明浩以戶曹言啓曰宗廟大報壇墻垣頹圮處今月初二日改築之意纔已稟定矣卽今雨勢如此明日始役已無可論當初擇日中初三初四亦是吉日姑觀今明更爲稟旨擧行何如傳曰允
정조 11년
洪明浩以兵曹言啓曰本曹草記批旨內乞藥次往內局之路因門閉不得出去云故方令査實而旣非奉命又非直處則生面之人接置已萬萬駭然彷徨已數更今始來告今始草記該將事及本曹事亦極駭然草記之循例捧入又駭然該房承旨該曹堂上該番將等烏可無罪乎該掖隷到今葛藤之後草記可乎令兵判知悉常時若能檢飭嚴宿衛明紀律豈有是也兵判事亦萬萬未安矣凡係宿衛之地莫非臣曹所管則殿門下鑰之時掖隷無端往來而該番將不爲卽報本曹乃反留置直所更皷下後始爲來告者萬萬駭然臣常時不能檢飭之失不勝惶恐而當該禁軍將曺潤根不可尋常處之爲先汰去令該府拿問嚴處何如傳曰該番將爲先汰去該堂生疎所致推考卿則何不若前令尹亦爲推考該房承旨從重推考常時不能檢飭在所難免該別將自當重勘今番參酌後勿如是之意嚴飭可也
정조 11년
李敏采以訓鍊都監禁衛營御營廳言啓曰集春門北邊宮墻頹圮二處四間連接將頹處三間月覲門東邊頹圮一處二間上下連接將頹處四間又二處四間連接將頹處二間內司僕南邊頹圮一處三間連接將頹處二間又一處一間許連接將頹處四間丹鳳門東邊頹圮二處九間許又一處四間許金虎門西邊頹圮一處一間拱北門南邊頹圮二處五間上下連接將頹處六間今七月初二日爲始三營合力改築之意敢啓傳曰知道
정조 11년
丁未七月初一日午時上御重熙堂右承旨與京畿監司入侍時右承旨趙衍德假注書趙台榮記注官承膺祚記事官金祖淳京畿監司徐有防以次進伏訖上曰雨勢如此似或傷稼矣有防曰不至大段矣上曰刑吏査問事何以爲之耶卽爲知入賤臣承命出回奏曰其中崔錫祺最爲干犯而姑未捉得故尙未盡査云矣上曰査草先爲持入賤臣承命出持入命書傳敎曰今聞政院査啓之語未必不爲見瞞而紀綱所在無異變怪雖曰不知亦難免溺職刑曹判書金鍾正遞差上曰干犯人拘囚龍虎營過齋日後決棍放送外此各人等竝卽放送事分付命書榻敎曰刑曹判書前望單子入之命退諸臣以次退出
정조 11년
行都承旨沈豐之坐左承旨李時秀推鞫進右承旨趙衍德坐直左副承旨洪明浩坐右副承旨洪仁浩推鞫進同副承旨李敏采坐直注書金孝建仕一員未差假注書趙台榮仕直事變假注書張錫胤仕
정조 11년
李時秀啓曰卽者注書金孝建謂有情勢陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 11년
李敏采以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
李敏采以都摠府言啓曰入直內三廳武兼禁軍及軍兵等中日習射事標信啓請命下矣雨勢如此不得爲之之意敢啓傳曰知道
정조 11년
李時秀啓曰合辭方張之時憲府無詣臺之員事甚未安推鞫進去外未肅拜呈告人員竝卽牌招何如傳曰允
정조 11년
傳于沈豐之曰未肅拜承旨及右副承旨許遞前望單子入之待下批牌招察任
정조 11년
承旨前望單子入之李時秀洪仁浩落點
정조 11년
傳于沈豐之曰未肅拜大司諫許遞前望單子入之待下批牌招察任
정조 11년
大司諫前望單子入之洪檍落點
정조 11년
傳于洪明浩曰新除授大司諫先進去後謝恩
정조 11년
傳于李敏采曰右承旨入侍
정조 11년
以注書金孝建拿處傳旨傳于沈豐之曰分揀
정조 11년
以注書金孝建牌不進罷職傳旨傳于李敏采曰只推更爲牌招
정조 11년
趙衍德以弘文館言啓曰校理柳孟養連呈辭單不爲行公卽爲牌招察任何如傳曰允
정조 11년
洪明浩以鞫廳大臣意啓曰今此推鞫時禁府堂上當爲備員而知義禁尹蓍東親病危重不得進參今姑許遞其代令該曹口傳差出待下批牌招以爲進參之地何如傳曰允前望單子入之待下批先進去後謝恩
정조 11년
同義禁前望單子入之李在學落點
정조 11년
以黃世中囚單子傳于李敏采曰保放
정조 11년
傳于李敏采曰推鞫姑罷
정조 11년
洪仁浩以戶曹言啓曰時御所內各司依定式發遣本曹佐郞臣徐弘輔與兵曹參知臣李師濂佐郞臣金珍恪東所衛將臣李得春西所衛將臣朴來迪南所衛將臣黃得麟北所衛將臣朴性淳眼同看審後有頉處別單書入而修改則待快晴擇日擧行何如傳曰允
정조 11년
洪仁浩以戶曹言啓曰卽接廣興倉所報則依傳敎三月四月五月六月七月五朔祿俸輸納次倉官進去于東大門外判府事趙璥所住處則以爲屛退之蹤不敢冒受常祿云祿俸不爲領受何以爲之敢啓傳曰更爲輸送
정조 11년
李敏采以兵曹言啓曰去夏三朔能麽兒考講時軍器寺主簿金益喆三次不通李東鉉都摠府都事李彦煐吳載衍武臣兼宣傳官成夏鎭金志學守門將陳景文等二次不通武臣兼宣傳官李厚培都摠府都事洪龍僖申偗訓鍊院主簿金致淇部將南愼五守門將李明宇金光屹等一次不通依定式竝從重推考何如傳曰允
정조 11년
李敏采以兵曹言啓曰全羅道私賑人中南平前僉事黃千一扶安折衝盧達宗玉果鄕品朴春錫淳昌閑良金錫宙上來之意敢啓傳曰明日待令
정조 11년
李敏采以兵曹言啓曰政院啓辭刑曹書吏朱景輝等竝付攸司嚴覈情節照法重繩事批旨內以渠輩私相酬酢之事無難訐訴轉至草記登徹者不可但以關係紀綱言朱景輝等當依啓辭出付攸司究覈科罪以刑吏付刑曹治之豈必公決況判堂雖因見瞞義難冒當李彦宗名係軍伍出付兵判景輝等亦爲出付更爲頭面後景輝等限十五度嚴棍取招草記如不直招當加棍得情以此分付可也事命下矣依傳敎刑曹書吏朱景輝崔錫祺鄭世昌金慶祿趙重鉉李弘得等一倂拿致與別監李彦宗頭面後箇箇嚴棍査問則朱景輝所供內以爲初無被打於別監不過以扇衝口私相辱說而不勝一時之憤瞞告郞廳轉稟堂上前以大段毆打被傷之由構誣訐訴果以此等掖隷若不草記嚴處則法司書吏無路隨行有關後弊之意渠自往告於判書前有此草記之擧而昨日政院査問之時漫漶納供雖出於死中求生之計今於棍問之下何敢一毫欺隱乎玆事顚末渠果居間作俑而已諸吏則以爲事旣至此從便退訟之外無他道理云鄭世昌則以爲法司書吏被打於別監至於重傷之境則法綱所在不可仍置告于堂上前期於草記事再次酬酢而諸吏中世昌以年久老吏常時解事其言果然故敢爲粧撰誣告於官前指嗾之人實是鄭世昌此外無他可達之辭云崔錫祺所供內以爲判書方以別監事草記別監姓名不可不詳探然後可以正書故分付於本曹使令以爲別監之罪勢將草記論勘卽爲進去於別監所居洞里任掌處別監姓名使之探問以來而乃以草記之說有此恐動之擧者果出於渠口的實罪死無惜云鄭世昌所供內以爲日前同僚書吏朱景輝以爲身爲法司之吏今以微細相訟之事被打於別監至於重傷之境何以處之云云答以爲事旣至此退訟爲好不然則必以有關後弊之由善稟官前期於草記事果爲酬酢罪合萬死云首吏金慶祿書吏趙重鉉李弘得等所供內以爲昨於院庭行査之時事係僚吏敢爲漫漶之計而今當棍問何敢粧撰乎僚吏朱景輝日前果與別監有所相鬨之事來問渠等曰吾以微事被打於別監重傷至此何以處之云云故答以告官退訟之外無他道理云則又以爲此等事不可不告官草記云云仍爲構誣訐訴於堂郞前有此草記之擧此事渠等實所預聞而僚吏崔錫祺則果爲定送使令於別監所居洞內任掌處敢以草記之說恐動的實此外無他可達之辭惶恐遲晩云矣渠輩之當初相鬨不過出於語言間事元無毆打被傷之擧則草記上徹何等重大而乃敢瞞告堂郞竟至草記之境此莫非朱景輝之任其作俑論以法綱萬萬痛駭至於崔錫祺之從中恐嚇究厥情狀尤極巧惡各嚴棍十五度鄭世昌金慶祿旣已自服各嚴棍八度趙重鉉李弘得亦皆輸款各嚴棍六度事當一倂出付攸司照法嚴繩而旣有取招草記之命爲先捧供以入之意敢啓傳曰卿於年前在本兵也以羅卒之毆打院隷事承命棍治八十名羅卒此豈爲院隷地也院隷雖微賤傳命所關事體至重故也武藝廳不可以掖隷言一自團束定制之後掖庭舊規一竝除去專管宿衛之役晝夜矻矻朝家之顧恤自別然有犯科未嘗放忽別般操切外庭之所知而至於今番事可謂變怪幺麽曹吏變幻實狀訐告該堂無難有上徹之擧者堂陛已無可言且以昨日査啓觀之該廳中初無似此彷彿之名字而做成別人姓名以至有草記又何等驚駭之擧乎渠輩如有一分嚴畏之心則焉敢以元無之名無難書呈乎其委折更卽取招以聞大抵當初換名草記之該堂尙何言哉近來俗習年復年來便成痼瘼職稱近君便生若浼之心事涉宿衛輒懷不滿之意丙丁以後轉至文有夏賊之凶武有復賊之徒薰染旣久漸漬愈甚今番事至微細似無關於上所云云而以隨事反隅之意如是屢覈豈爲賤隷而然乎亦出於定人心之一端卿其知悉可也
정조 11년
李敏采以兵曹言啓曰本曹草記刑曹書吏朱景輝等取招事批旨內卿於年前在本兵也以羅卒之毆打院隷事承命棍治八十名羅卒此豈爲院隷地也院隷雖微賤傳命所關事體至重故也武藝廳不可以掖隷言一自團束定制之後掖庭舊規一竝除去專管宿衛之役晝夜矻矻朝家之顧恤自別然有犯科未嘗放忽別般操切外庭之所知而至於今番事可謂變怪幺麽曹吏變幻實狀訐告該堂無難有上徹之擧者堂陛已無可言且以昨日査啓觀之該廳中初無似此彷彿之名字而做成別人姓名以至有草記又何等驚駭之擧乎渠輩如有一分嚴畏之心則焉敢以元無之名無難書呈乎其委折更卽取招以聞事命下矣依傳敎罪人朱景輝更爲拿入該廳中初無似此彷彿之名字而做成別人姓名往告該堂委折多般究問則景輝所供內以爲別監姓名問於渠之六寸原告李文夏處則答以爲李聖才云故憑信其言誤告堂上前至於草記之擧而當初只聽李文夏之言以聖才輕先告官之罪萬死無惜云矣敢啓傳曰朱景輝崔錫祺待辜限更棍究覈後充軍次拘留本營鄭世昌金慶祿趙重鉉李弘得等皆以同參輸款不無首從之別竝加棍決放其中一名供中以年老爲言果如所供參酌加棍可也
정조 11년
李敏采以承文院都提調意啓曰院寫字官金振熙閔重錫李挺張麟慶李昌培吳世鼎季弘國李東恩有頉代肄習李觀英李久榮金麗洙李東範鄭惟寬趙相益劉善基鄭景周依例陞補付軍職冠帶常仕童蒙李觀信石性孫洪興祿李快吉高景斌筆才頗有成就之望屬于本院肄習使之鍊業而近來寫字官之各該司無前使役實爲苦弊不可不痛禁然後方可支撐以供國役寫字官設置本意蓋爲事大文字及刊本冊子御覽經筵冊子題目各都監書役其他不緊書役之防禁前後受敎不啻嚴明而近年以來各司之侵責無所不至該司單子笏記等凡係書吏所書者託以奏御文字皆招寫字官書之者已是法外而甚至於各司謄錄及能書之役亦多勒令寫字官書納其餘私事侵役不可殫記此而置之則其流之弊將至於廢業渙散國役狼狽而後已從今以後凡干雜役依前後受敎一切嚴禁俾得以專意肄習而各該司如或不遵朝禁如前侵責則犯禁各司草記重勘書役之寫字官亦爲除汰似合事宜以此永久遵行何如傳曰允如是申禁甚當依此嚴飭俾有實效可也
정조 11년
李敏采以兵曹言啓曰丹鳳門東邊宮墻頹圮處及連接將頹處今日爲始三營門合力改築事草記允下矣將頹墻垣竝皆撤毁則役處非但浩大地形稍高與大內相望其在重事體之道只以外面略干名把守終涉疎虞銅龍門入直禁衛軍十名除出令該營別定將官限畢築間嚴加守直之意分付何如傳曰允
정조 11년
李敏采以兵曹言啓曰依下敎今日丹鳳門內宮墻始役時役軍之不由闕門撤排踰入事及擅自登高不爲入稟委折捉入御營廳敎鍊官金光一訓鍊都監敎鍊官羅應斗禁衛營敎鍊官李彦懋等一一拚問則以爲渠等所掌之處卽丹鳳門內地形低下之處而役軍之擅自越墻罪合萬殞至若造山後所掌撤排將校則乃是御營廳敎鍊官李震輝訓鍊都監別武士鄭光周禁衛營別武士崔尙崙而方在禁衛軍入直處所云故自臣曹往復後上項李震輝鄭光周崔尙崙等捉來嚴問則以爲渠等俱以至迷劣所致罔念形址之高下始役之稟未得竝擧只爲毁撤後便近入役之軍敢使擅踰矣等之罪萬死無惜云矣敢啓傳曰御營廳北風尙吹故事關宿衛如是汎忽此旣是該營字內則御將烏得無罪初欲先棍後罷今姑參酌而其委折問于該將臣以啓早朝起開窓見之若校若卒往來於前麓名以將臣其敢曰未及知之乎況軍校之不由闕門由頹垣處入來設把尤豈非驚駭事乎其委折一體問啓墻內麓下卽銅龍門所管而初不禁斷大抵禁將之怠忽尤極未安此亦記過嚴問在所不已而以御將之姑參酌亦姑勿問該大將徐有大爲先從重推考可也
정조 11년
李敏采啓曰御營廳北風尙吹故事關宿衛如是汎忽此旣是該營字內則御將烏得無罪初欲先棍後罷今姑參酌而其委折問于該將臣以啓早朝起開窓見之若校若卒往來於前麓名以將臣其敢曰未及知之乎況軍校之不由闕門由頹垣處入來設把尤豈非驚駭事乎其委折一體問啓事命下矣問于御營大將金持默處則以爲臣猥以無似之賤濫叨不敢當之職觸處迷暗隨事昏憒尋常事爲每不猶人日夕兢惶惟譴何是俟今於莫重宮墻之不能預先董飭致有問啓之命驚惶隕越罔知攸措至於丹鳳門東邊宮墻頹圮處係是差備內至近之地其所審愼宜倍他處當初申飭校卒不啻申嚴而校卒之至愚至迷者不識事體之至重致此犯律之擧臣之昏謬於斯尤著一則臣罪二則臣罪合被萬殞云矣敢啓傳曰名以大將諉罪校卒寧有如許道理乎雖曰無識老蔭業則箕裘地是戚畹今於特敎問啓之下敢效文宰對奏之體本事委折專事漫漶爲先記過親問太疲卽爲招致啓板前使卽條對可也
정조 11년
李敏采啓曰名以大將諉罪校卒寧有如許道理乎雖曰無識老蔭業則箕裘地是戚畹今於特敎問啓之下敢效文宰對奏之體本事委折專事漫漶爲先記過親問太疲卽爲招致啓板前使卽條對可也事命下矣招致御營大將金持默於啓板前使之條對則以爲臣以矇騃之品猥叨大將之任平日紀律不立今日罪戾至此校卒之不能檢飭莫非臣罪乃敢以賤臣之罪諉之於至愚之校卒此尤臣之死罪且於特敎問啓之下蒼黃罔措全昧奏對之體本事委折不覺自歸於漫漶之科臣罪至此尤合萬殞云矣敢啓傳曰今番付之三令之科爲先從重推考此後夙夜殫竭無忝家聲事嚴飭仍令退去可也
정조 11년
李敏采以訓鍊都監言啓曰宮墻頹圮處三軍門竝自今日合力始役而以御營廳字內役軍之徑自頹圮處始役一如宮城新頹時樹柵之例不由門路出入之故致有該將臣問啓之命矣本局字內集春門北邊頹圮處役軍亦不由門直赴役所宮城事體後面尤重樹柵以後與元墻無異而漫不省察初不指揮因襲謬例僨誤至此論其罪犯臣實爲首惶恐待罪之意敢啓傳曰不由門路固可駭也不稟俯瞰尤極率爾才有御將問啓之命而本營所管新築處退排把柵時亦不由門路者難免襲謬之失而與新犯有異且間於不稟俯瞰卿則推考奚特此事不可襲謬本營百務一毛一髮無不受病自今前例二字勿復提說又問于校吏使萬古所無窮凶極惡之逆復餘醜剋念一洗之方餘醜之未盡洗滌者宿衛事是已大抵創置無於古之例式藝則作隊壯勇則設廳予豈樂爲意實有深量向者逆復之釀凶謀叛而得無肘腋之變者賴有是耳大抵逆復之凶計專在於外若趨走於此等事而其實則陰造凶言潛煸邪說中心之切忌而最嫉之者宿衛也善德之權管該廳亦出於折奸謀杜別計而渠於屋下對人吏輒蹙眉揮手或作憂嘆之色或發詬罵之談一轉一轉無人不傳畢竟綻露於鞫庭之渠招乾道可謂昭昭且況近來隄防日壞俗尙之無嚴畏極矣凡雌黃於宿衛者便亦逆賊也此敎豈得已而發也昔器遠之欲叛也造次對班問武監把門之數掉頭曰云云此事詳載國乘時創武監用勳臣議故也卿等獨不若其時勳臣之誠乎若此而逡巡於本任者是知其身不知有國卿若欲行公先自此事曉告軍衆使舊染汚俗咸得維新則此政殷民毖頑之一大機會卿須知悉擧行可也
정조 11년
李敏采以禁衛營言啓曰丹鳳門東邊宮墻頹圮處及連接將頹處竝皆撤毁改築則役處非但浩大地形稍高與大內相望其在重事體之道只以外面略干名把守終涉疎虞銅龍門入直軍十名除出令該營別定將官嚴加守直事自兵曹草記矣銅龍門入直軍十名除出哨官李彦豐率領限畢築間輪回嚴加守直之意敢啓傳曰知道
정조 11년
李敏采以義禁府言啓曰時囚罪人黃世中保放事命下矣黃世中保放之意敢啓傳曰知道
정조 11년
洪明浩以義禁府言啓曰時囚罪人朴泰俊保放事命下矣朴泰俊保放之意敢啓傳曰知道
정조 11년
大司憲尹承烈大司諫洪檍執義鄭萬始司諫李思祚掌令鄭景祚崔烜持平柳頤玄獻納李庚運校理柳孟養洪聖淵副校理李洪載正言張至冕修撰金熙采嚴思憲副修撰成種仁等啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚獜之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謀英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賦罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其紏結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王府快正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也而四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十三字刀割擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴崇賊堅之許積一行刀割附賊復陰助聲勢不軓之跡已綻懷二之謀難掩今此賊復之輸款卽是尙喆之結案揆以邦憲豈可一刻容貸於覆載之間乎請逆賊尙喆依律處斷八行刀割答三司曰不允六字刀割
정조 11년
執義鄭萬始啓曰妖宦壽賢之締結一種嗜利之凶徒爛漫和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則惟有嚴覈魯春得其眞贓遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤菀已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情噫嘻申愷之罪可勝誅哉渠以卑微之類素有妖譎之性托爲賊宇之爪牙七字刀割藉其權勢圖占仕宦其凶謀陰計爛漫綢繆之狀昭不可掩十八字刀割其所鉤覈於愷者不容少緩請申愷設鞫嚴問期於得情今番逆獄凶復逆喆爲之機括則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之往來則捨此寧鎭更何鉤覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情趙時偉本以凶譎之人濟以陰祕之性賣權市勢一門之盤據旣固樂禍貪忮半世之側目亦久年前邦慶八域含生莫不蹈舞而噫彼時偉抑何心腸敢懷凶圖言辭之間顯示不悅稠廣之中揚臂咆哱卽此一款於渠凶逆之斷案而及至宇鎭擬帥之謀出而眞贓綻露無餘矣渠旣躐取淸顯無欲不遂而敢懷無厭之欲締結妖宇之父子圖占戎權其心所在路人亦知究厥情節決不可島置而止請島置罪人趙時偉亟令王府設鞫問期於得情近來凶逆之變幾乎無月無之固已萬萬痛心而以至於今番匡運而極矣所構疏草旨意凶慝苟有秉彝之天孰不驚心痛骨而噫彼韓采以其至親目見凶疏宜卽發告而不此之爲私自付火究其情節極其痛惡匡運之同情受嗾宜無不知之理而親問之下忍杖不服終始抵賴者尤極凶獰今此酌配之命雖出好生之德而其在獄體疎虞莫甚請島配罪人韓采亟令王府更加嚴鞫期於得情醫官之任雖曰卑微其衛聖躬監珍劑則與嘗藥諸臣無所異同決不可以染跡於逆家之人參涉其間也明矣惟彼朴春源則賊復之私狎也春源貧不料生則賊復衣食之室家之春源抱才不調則賊復吹噓焉薦剡焉在春源實爲罔極之恩以此實狀乃是一世之所喧傳一院之所指目豈可使一刻廁跡於監煎之地以貽中外之慮哉請醫官朴春源刊名內醫之案前府使田文顯事臣以官箴之義頃有論列而及其就拿敢以邑例卽然之招要爲掉脫之計渠雖武弁亦具彝性厚受國恩至侍近密則所當從實直陳以待處分而不此之爲乃以不成之說欺瞞納供此等事例一道之內宜無異同則肅川所無之例何獨見在於寧邊乎其推諉漫漶之跡昭不可掩然此在於渠猶屬細故渠以逆復之卵育屢被奬拔外而雄閫內而華顯藉其勢力歷踐殆遍則其不可密邇淸禁與春源無異而旣未聞出於鞫招則在朝家滌瑕之政亦不必永枳其身而至於軍職則處地自別陪衛甚重如此之人不可混置於近侍之列請別軍職田文顯亟命汰去答府曰不允田文顯事如是持難極爲未妥矣
정조 11년
正言張至冕啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容於覆載之間請爲奴罪人河翼龍亟命王府設鞫得情快正王法罪人克觀克泰以妖任之同氣凶謀逆節爛漫同參嚴訊之下抵賴不服未克究覈只施應坐之律定配罪人萬赫以逆能之私人往來逆澤綢繆情節綻露無餘而未及承款遽有酌處之命王章未伸輿憤莫泄請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者祗賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典宋迪中與樂彬換錢之罪究其心跡已極駭惋而龍範等叵測之事渠旣捉得則所當嚴加鉤覈期於得實而受賂聽囑輕先放釋名出鞫招至於逮問則在渠之道固當直陳事實以俟處分而乃敢白地誣罔推諉巡營欲爲掉脫之計者論以法律萬戮猶輕而其間情跡尤極叵測決不可遽爾酌處還發配所請還發配所罪人宋迪中亟令王府拿來嚴鞫期於得情噫彼申愷地本卑微性又邪譎卵育於妖相之門十五字刀割籍其勢力圖得甄復則宇鎭凶謀逆節爛漫同參之狀昭不可掩一行三字刀割請申愷嚴鞫得情施以當律今番逆變醞釀旣久排布甚密徒黨枝葉宜不止於在囚諸賊而只緣鞫事未了徑先撤罷當逮者不逮當問者不問疎虞之嘆已無可言而至於寧鎭則卽是賊喆之賤産逆復之愛壻兩賊之綢繆交通寧鎭爲之階梯昏夜去來屛人密語之狀旣出於囚供陰謀祕計無不參涉則凶徒之覈出隱情之鉤得專係於此賊之盤問而移送捕廳之後未卽訊覈旋爲酌處獄體之疎忽刑政之乖損更無餘地請罪人寧鎭亟令王府設鞫嚴問期於得情夬施王章趙時偉性本陰譎行又凶悖賊翰之餘論無不主張東馨之悖疏明有指揮賣權兠攬惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘惟此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語八坐稠廣攘臂咆喝有耳皆聞無人不道及至定號之日肆發凶言於象人之中曰今此定號何如是太早究厥心腸已萬萬極凶絶悖而甚於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必覈而今此島配之典可謂失之太輕請島置罪人趙時偉亟令王府設鞫嚴問期於得情凶逆之變前後何限而豈有如匡運之至妖至憯者耶凶言狼藉逆節昭著苟有一分人心孰不驚心痛骨而惟彼韓采以其至親見其凶疏私自投火顯欲掩匿不卽發告之狀已極痛惡隱情祕跡宜無不知而究問之下終始抵賴究其情節尤爲凶獰今此酌配之命雖出於好生之聖意而揆以鞫體萬萬疎虞請島配罪人韓采亟令王府更加嚴鞫期於得情夬施當律新除授正言徐郁修時在平安道泰川縣任所請斯速乘馹上來事下諭答院曰不允下諭事依啓
정조 11년
副校理李洪載副修撰成種仁等疏曰伏以臣等昨伏見政院啓辭有不勝驚駭者夫堂后日記何等重大筵席說話至爲嚴祕縱在承史之列有不得無端披閱私自謄出則況乎幺麽院吏安敢肆然移寫潛送外間乎此不但事係變怪其所指使之跡傳示之處有口皆傳昭不可掩噫渠之負犯何如而敢生伺探之計致有此縱恣無嚴之擧事之痛惋孰甚於此且此非一院吏所可擅爲者院中亦必有指揮之人今若嚴問該吏覈其委折則其間情狀可以打破雖以該注書言之不能檢察不善典守之罪亦不可尋常處之伏願聖明亟降明旨一一嚴勘以杜日後無窮之弊焉臣等無任屛營祈懇之至省疏具悉注書拿處足矣院吏本院科罪亦足矣何必盤問
정조 11년
持平金聖準疏曰伏以臣昏愚拙訥百不猶人而謬被恩造猥忝從班時値懲討之方張且承署經之有命他不暇顧章皇出肅而所效者旅進而已出言論事乃其職分而殆無異於瞽者之責明不可儼然盤磚於紏繩之地者決矣且臣早而零丁只有偏母年今七十七矣病與年深奄奄僅支而臣乃懷官戀祿忍情耐別彷徨旅邸歲幾周矣昨接鄕信則素患風痰近添暑感轉側須人省覺漸迷臣自聞此報心神震越卽欲奮飛而不可得矣目今鞫事未撤時虞方疎固非臣子言私之日而情理所迫按住不得忙進短章徑尋鄕路臣罪至此尤合萬戮伏乞天地父母俯垂鑑諒亟削臣職名仍治臣擅行之罪以肅朝綱俾安私分千萬幸甚臣無任屛營祈懇之至省疏具悉爾其勿辭救護母病
정조 11년
校理洪聖淵疏曰伏以臣學旣空疎才又凡陋淸朝論思之任本不稱似而前後屢叨祈免不獲間因副急黽勉承膺每自循省愧汗浹背不意恩除又下於臣前日詣臺之時逃遁不得冒沒祗肅而仍因蹲據實非賤分之所敢安伏願特命鐫改俾全微諒焉且臣向伏承燕价檢行之命而區區私義竊有不可冒赴者敢此昩死仰籲惟聖明垂察焉嗚呼昔在丙子之難臣之五代祖故監司臣命一陪之廟社入江都不幸天險失守敵兵來偪臣祖義不受辱共妻子投諸江臣之祖母李及二子未冠同時殉命臣祖則冒於流漸幸而獲全事定之後母子三人俱以烈孝棹楔門閭至于今照人耳目行路莫不咨嗟惻傷則況爲先祖後孫者腐心之痛百世難忘尙何忍足涉彼地躬拜彼庭乎凡諸當時殉節與斥和人之子孫無不引義於奉使之役竝蒙體諒之恩則臣之情私亦無異同伏乞聖慈察臣難强之情念臣至切之懇亟命選部遞臣書狀之任以幸公私不勝伏願臣無任屛營祈懇之至省疏具悉所請依施
정조 11년
兵曹參判洪秉纘疏曰伏以居諸易邁惟我文孝世子常事奄過臣民慟廓彌久如新況臣曾叨宮僚倍切延頸之忱而讎賊莫討冤憤未洩隨衆號籲天心靡回茹痛伈伈忍送時月俯仰穹壤此何人哉仍念臣以無似賤品偏荷洪造徒竊寵祿無一報答前後辜負非止一二而及其再叨方面輒陷大戾不職之失枉獄之罪畢竟至向來平山事而極矣臣於待罪海藩也三年尸素百爲憒劣至於凶穢之獄乃出按察之地而蓋其獄情至奸檢案失實臣旣妄主先入徒守偏見終始矇然不能覺察以致眞贓未鉤幽冤莫雪已是臣罔赦之罪而至若原告之加刑尤是臣執迷之一端只緣自初謬見妄以爲爲其女訴冤雖出至情使其子證母關係亦重不思細察其冤枉反慮或傷於倫理終至於當覈而不覈不當治而治之則其迷亂顚錯懷國法而失獄體者論其負犯爲如何哉由是而轉致葛藤拖延歲月以至貽留聖念屢煩審覈臣自有是事日夕待勘慄慄危蹙寢食不甘者于今三易歲矣然而聖度包涵不遽加誅姑置疑科以俟究竟而中間除命之屢辱寵秩之特陞反若無故者然臣每奉恩旨感淚被面顧以訟愆之蹤未敢唐突進身跼高蹐厚愈益靡措乃者繡衣銜命丹筆洗冤明獄案於旣悔正罪名於斯得瞻聆所及快若發蒙而臣心喜躍不趐如醉夢之忽醒桎梏之初解唯願速被斧鉞以謝西民則雖死之日猶生之年走伏鄕廬側俟嚴命及夫聖旨判下罰止譴削不出數日旋又收敍噫嘻此曷故焉竊伏惟念聖慈如天一務寬仁恩重罰輕罪多倖逭而至如臣以若所坐如是末勘已萬萬失當況可以復汚仕籍甄用無礙也哉曩者嶺臬恩點尙覺悸驚而幸蒙鐫改感祝冞切伊後銀臺除遞別是特恩而曾未幾何摠府樞銜除旨聯翩臣聞命感激情急叩謝章皇登途次第祗肅而顧念宿釁未敢仍冒卽效自劾之章略伸悚蹙之私見格喉院竟未登聞抱玆抑鬱蹙伏俟譴不自意騎省新命又在此際天牌儼臨飭敎繼下臣手奉口誦以感以惶誠莫知負罪賤跡偏辱聖眷至此之極惝怳隕越他不暇顧雖不得不祗謝恩命而第臣自訟之忱與前無異且本曹前參議柳誼到院辭疏雖未上徹其所引嫌實由於臣則難安之情視前尤別必遞之義通朝所知而尋單見阻冀免無由敢將未徹之疏仰籲慈覆之天伏乞聖明俯垂諒察將臣所帶職名卽賜刊削仍治臣逋慢之罪以肅朝綱以勵廉防不勝幸甚臣無任屛營祈懇之至答曰省疏具悉本職許遞
정조 11년
注書金孝建疏曰伏以臣卽伏見備忘記下者有檢閱尹行任罷職之命矣其疏旣已還給則疏中云云臣不敢多卞而事會之未及往復意見之煞有異同姑舍勿論事端實由於臣身罪罰至及於右僚在臣廉隅其何敢獨自晏然乎恩譴雖止於問備私心益切於慙悚玆敢忙陳短章仰瀆崇嚴伏乞聖慈亟削臣職名以存微諒不勝幸甚臣無任屛營祈懇之至
정조 11년
以注書金孝建上疏傳于李敏采曰還給牌招
정조 11년
丁未七月初二日寅時上御重熙堂承旨入侍時右承旨趙衍德記事官金孝廷李相璜金祖淳以次進伏訖上曰都承旨入侍賤臣承命出與行都承旨沈豐之階入進伏上曰金吾開坐云耶豐之曰大臣姑未來會云矣上曰雖未及盡會委官如來卽爲開坐之意分付也命退諸臣以次退出
정조 11년
丁未七月初二日卯時上御重熙堂右副承旨入侍時右副承旨洪仁浩假注書趙台榮記事官李相璜金祖淳兵曹佐郞柳文養以次進伏訖上曰兵郞進前文養進伏上曰御營廳字內宮墻修改時役軍不由闕門自頹圮處入來該廳事誠極駭然爾其出去其委折査問草記命文養先退上曰堂疏承旨見之乎仁浩曰臣姑未見之矣日記謄出何等重大而揆以事情院吏之私謄誠可痛矣上曰筵退後卽往禁府以爲參鞫而領相連日勞苦易致生病只出問目卽爲還第事傳諭可也命退承史以次退出
정조 11년
丁未七月初二日辰時上御重熙堂右承旨入侍時右承旨趙衍德假注書趙台榮記事官尹行任金祖淳原任直閣鄭東浚徐鼎修以次進伏訖上曰畿伯入侍事分付賤臣承命出與徐有防偕入進伏上曰乙巳年正月望後日記及鞫廳日記持來賤臣承命出持入上進覽訖命退諸臣以次退出
정조 11년
行都承旨沈豐之坐直左承旨李時秀推鞫進右承旨趙衍德坐直左副承旨洪明浩坐右副承旨洪仁浩推鞫進同副承旨李敏采坐注書金孝建仕一員未差假注書趙台榮仕直事變假注書張錫胤推鞫進
정조 11년
傳于沈豐之曰奉審承旨入侍
정조 11년
洪仁浩以吏曹言啓曰今此宗廟慰安祭獻官以前參判洪秉纘塡差而時無職名令該曹口傳付軍職何如傳曰允
정조 11년
兵曹口傳政事副司直洪秉纘
정조 11년
洪仁浩以戶曹言啓曰宗廟大報壇墻垣頹圮處今初三初四日間改築事草記允下矣纔經大雨土顯石潤築墻之役雖似非時而旬前更無可合日字成命之下遲滯亦涉可悶趁今先爲開基更觀雨勢次次完築恐合事宜依當初定奪自明日始役何如傳曰允
정조 11년
洪仁浩以戶曹言啓曰卽接廣興倉所報則自三月七月至五朔祿俸依傳敎更爲輸送于東大門外判府事趙璥所住處則以爲身旣屛退義難冒受不勝惶恐云祿俸不爲領受何以爲之敢啓傳曰更爲輸送
정조 11년
趙衍德以禮曹言啓曰卽接宗廟署所報則連日潦雨之餘宗廟第八室第九室後越邊北階石三間許上自第一層下至第六層今日朝者全然頹圮云正殿至近之地有此頹圮之患不可無慰安之擧慰安祭不卜日今初五日設行圍排等節分付該監着意擧行待快晴與前有頉處一體擇日修改何如傳曰允階砌頹圮亦有圍排之例乎此則難免不審矣
정조 11년
趙衍德以禮曹言啓曰卽接永禧殿官員所報則本殿移安廳後面第二間浮椽十一箇今日卯時折落云移安廳與他自別本曹堂郞進去奉審後稟處何如傳曰旣命承宣奉審而修改待晴卽爲擧行無異內墻垣當爲慰安之擧明日受香今番則頉處稍大慰安祭雖設行而此後則一依前例爲之可也
정조 11년
趙衍德以禮曹言啓曰因本曹堂上奉審昭寧園園上右邊曲墻外沙汰處擇日修改事啓下矣吉日令日官推擇則今七月十七日卯時爲吉云先告事由祭同日曉頭設行容入雜物令各該司磨鍊進排亦令繕工監別定監役官前期進去所用之物預備以待本曹堂上郞廳前一日進去監董畢役而役軍則令京畿監司量宜定送相地官一人兼奏時官帶去之意分付何如傳曰允進去堂上仍兼獻官郞官爲大祝監役官以兼監役擧行以地方官別定差使員眼同監董相地官以金喜慶差送修補時各別精緻近處或有罅綻處亦卽從便修改而丁字閣諸處可以修補處亦令從便修補事進去堂上知悉可也
정조 11년
趙衍德以禮曹言啓曰秋節已屆霖雨不霽稼穡受損誠極悶慮祈晴之擧不容少緩四門禜祭不卜日今初五日爲始設行三日而止事知委何如傳曰允祭官擇差祭物精備
정조 11년
趙衍德啓曰禜祭祭文當爲製進大提學金鍾秀卽爲牌招何如傳曰內閣知製敎撰進
정조 11년
趙衍德啓曰臣與右副承旨洪仁浩伴直矣今方推鞫進去同副承旨李敏采卽爲牌招入直何如傳曰他承旨牌招
정조 11년
知義禁前望單子入之李文源落點
정조 11년
傳于洪明浩曰推鞫姑罷待明朝爲之
정조 11년
李時秀以兵曹言啓曰本曹草記朱景輝更招事批旨內朱景輝崔錫祺待辜限更棍究覈後充軍次拘留本營鄭世昌金慶祿趙重鉉李弘得等聞以同參輸款不無首從之別竝加棍決放其中一名供中以年老爲言果如所供參酌加棍可也事命下矣依傳敎朱景輝崔錫祺拘留本營鄭世昌加棍三度金慶祿趙重鉉李弘得等各加棍七度後竝放送之意敢啓傳曰知道
정조 11년
李時秀以兵曹言啓曰卽接宗廟入直部將牟應麟牒報則宗廟西邊墻垣七間許因雨頹圮云令繕工監爲先以杻把子堅實圍排待晴卽爲修築而地處與前頹圮處各異令漢城府座更依例定送巡邏營門則申飭校卒使之加巡察之意分付何如傳曰允
정조 11년
李時秀以兵曹言啓曰卽接東道參軍具載厚牒報則御營廳所授惠化門北邊第三城廊近處體城四間頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間各別守直之意分付何如傳曰允
정조 11년
趙衍德以承文院都提調意啓曰本院今日移接於新定處所之意敢啓傳曰知道
정조 11년
李敏采以禁衛營言啓曰本營千摠元綮鎭身病猝重勢難察任改差何如傳曰允
정조 11년
李時秀以御營廳言啓曰本廳字內惠化門北邊近處體城四間頹圮處令繕工監爲先把子圍排分授軍門急速修築而把守軍兵亦令該軍門量宜定送限改築間各別守直事自兵曹草記矣修築則待晴擧行而出番鄕軍二十名將官率領限修築間輪直嚴加把守之意敢啓傳曰知道
정조 11년
大司憲尹承烈大司諫洪檍執義鄭萬始司諫李思祚掌令鄭景祚崔烜持平柳頤玄獻納李庚運校理洪聖淵副校理李洪載正言張至冕修撰金熙采嚴思憲副修撰成種仁等啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行力割答三司曰不允七字刀割
정조 11년
大司憲尹承烈大司諫洪檍執義鄭萬始司諫李思祚掌令鄭景祚崔烜持平柳頤玄獻納李庚運正言張至冕等啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭現上答兩司曰不允
정조 11년
掌令崔烜啓曰請大靜縣爲奴罪人金壽賢依律處新請興陽爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島配罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情請醫官朴春源刊名內醫之案請別軍職田文顯亟命汰去措辭現上答府曰不允田文顯事如是持難極爲未妥矣
정조 11년
獻納李庚運啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正典刑請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島置罪人趙時偉亟令王府設鞫嚴問期於得情請島配罪人韓采更加嚴鞫期於得情快施當律措辭現上答院曰不允
정조 11년
同義禁李在學疏曰伏以變怪層生逆獄又出凶狡無比憂慮轉深臣參坐目擊凜然心寒益不勝驚痛憤惋之至臣旣忝叨獄官當此鞫事方張之際豈容言私而目下情理竊有萬分焦迫不得不冒死呼籲焉臣母年迫七耋居常凜綴自遭數年喪慼以來寧日益尠長委床席朝不慮夕實非臣離側供仕之時而每當夙夜之任輒以瀆撓爲懼苟在可强不可强之間則囁嚅不敢言者屢矣乃自前月臣母又患毒痁症形危惡乍却旋痛轉成氣瘧首尾已三旬餘矣病日深而氣敗每經一番寒熱漸致一層落下飮啖全却神形益脫似睡非睡不辨朝晝篤老筋力無望支吾雜試藥餌亦未見效臣若不在家則調護之節又多失宜昨者召牌適在推鞫命下之後不得不蒼黃進參粗效沬血之義而方寸已亂一日而腸九回矣抵暮歸家扶將度夜憂遑罔措心焉如灼迨今鞫坐之姑罷得蒙恩遞則可以左右扶護獲伸情私玆敢忙構短章疾聲仰籲於仁覆之下伏乞聖慈俯垂矜憐特遞臣所帶金吾之任不勝千萬懇祝臣無任屛營祈懇之至答曰省疏具悉卿其勿辭救護
정조 11년
副摠管柳義養疏曰伏以臣於年前伏承五禮儀添補裒輯之命不敢以固陋辭略加考準今方撰次而其中禮節有不可不仰稟而釐改者多矣夫五禮儀始於世宗朝庚戌至成宗朝甲午歷五朝四十五年而始克成至英宗朝甲子又成續五禮儀此五禮儀之始末也然而三百餘年遵行之餘損益者甚多而因革故實亦無可以憑考之書矣昔在肅宗朝辛酉以五禮儀疎略甚多特命大臣設置一局參酌增補且有考出實錄中列朝所因革作一禮書之敎而尙未成矣今我殿下頃於辛丑特命賤臣使之彙類撰輯自辛酉至辛丑爲一百有一年矣禮樂必待百年而成正是一大機會也臣於是書只以禮曹儀住彙類添補不敢一字增刪而至於沿革故實則蒐合公私書籍之明的可信者謹依大明集禮之凡例別成一冊而蓋其五禮儀本多疎漏大禮節不能盡合古意且五禮儀之不疎漏者亦或有今不遵行當此蒐輯之日更加釐正載之冊子庶幾穩當夫大節之差謬處以其重大而不敢言小節之差誤處以其微細而不敢煩苟如是也則大小禮節俱無可言之人而終無可正之日也臣不避猥越謹以可疑者列錄十數條擬將仰稟釐正而臣於近日登筵旣闊又此諸條有非暫時前席所可論斷者故玆敢治疏仰陳所稟諸條列錄如左伏乞俯詢大臣儒臣及知禮諸臣博考爛議務歸至當幸甚幸甚五字刀割一佾舜祭禮之所重也登歌在階上軒架在庭下佾舞在其間歌樂俱在正中之處則佾舞之不宜偏東偏西而必在正中處與歌樂合成一行可知也近日不設於正中之處而偏在西庭遂與歌樂不成一行殊失禮意或云正殿太祖室在西則佾舞從最高位而設故舞在西庭似或然也此設甚不然夫歌與樂旣在正中之處則歌與樂不從最高位而設獨此佾舞從最高位而設乎蓋國初宗廟正殿只是五室左右各有空室一間故第三室閤門正當泰階正中之處第一室第二室在西第四室第五室在東故東庭之廣只爲三間而祭享時殿下板位盥洗位及諸執事拜位盥洗位及諸執事序立之位及功臣位皆在東庭地勢頗窄難容故佾舞之移設於西庭似以是也今則正殿十四室間數倍於七室之時東西庭之廣亦然則六佾之設三佾在正路之西三佾在正路之東而佾舞排行各以正路之廣爲準則似合禮意一毛血盤大明禮及國朝五禮儀圖式必設於卓子北端神位前正中之處禮意深矣今太廟察儀則毛血盤設於卓子之上極西近南豕氏爼之上與圖式不合殊失禮意蓋頃年卓子甚窄難容故守僕輩欲爲苟且周變之道不思卓子之變通有此毛血之移設蓋毛血之進奠與退出乃在豕氏未入奠之前故暫借豕氏當奠之空爼而奠毛血也大享設饌之奠東奠西皆有深義且毛血圖式之必設於神位前正中之處者禮意有在則何可輕易移易耶一香爐香盒大明禮及國朝五禮儀圖式香爐奠於卓上正中之處香盒則圖式無所奠也儀註只有奠爐之文無奠盒之文而今享禮時香爐香盒竝奠於卓上而盒東爐西矣此旣非禮圖及儀註之所載而且於焚香之後盒是空器以此空器以在卓上饌品之間終涉如何或以爲盒是盛香之器故所重存焉則旣空之後亦奠於卓上宜也此說未深究也龍瓚是鬱鬯所盛之器未嘗奠於卓上則今此盒子之奠于卓上獨可爲禮乎必依圖式及儀註勿爲還奠于卓上恐宜一宗廟享祀之時先王神主大祝出納先后神主宮闈令出納自高麗至本朝以宗廟祿官爲宮闈令至世宗朝因禮曹啓始以宦侍爲宮令國初之不用宦侍可知也先朝辛巳下敎曰太廟享祀時出主之節雖載禮文而大祝或有生疎之弊至於王妃位使宮闈令出納亦涉褻慢故心常不安矣昨見祭報宮闈今三字礙眼故令日特命次對以只開蓋不出主詢問卿等其各奏大臣諸臣咸曰上意如此其在愼重之道誠好矣上復命問議在外諸臣矣其後尙爾因循今宜仰體先朝下敎更加商議處之一宗廟床卓高於神榻事涉未安此則前後享官莫不以爲然決不宜一向因循一景慕宮正祭時誓戒一節年前因宗臣疏論令廟堂收議命留置禮曹矣夫誓戒乃是享禮之最先大節也謹按儀禮則卿大夫家正祭亦有戒而有曰惟士無戒蓋士庶以下則簡而略之也今景慕宮正祭恐不宜用從略之禮宜令廟堂及知禮諸臣博考古禮而處之也一毛血盤宗廟永寧殿風雲雷雨祭儀皆有入奠之文又有捧出之文至社稷則只有瘞坎之文而無入奠之文圖式亦不載恐是儀註之闕文而祭禮旣重不敢臆斷一北道八陵及明陵曾以先王朝特敎作爲山圖藏之禮曹及本陵而至於諸陵則未及成圖矣宜令禮曹竝作諸陵園山圖藏之禮曹及本陵園又以一件藏之史庫亦宜一有國之大事莫過於祀典而必有等級隆殺之節然後禮可以明矣以卽今各陵忌辰祭品論之則不過七種至於他園及各墓祭品七種之外又加五種爲十二種矣且於一種之中永祐園則比諸陵或減三器或減一器當初磨鍊之意可見矣至於諸園及墓比諸陵或減或加其減者則禮固然矣其加者則大失禮意又以名節祭論之名色之爲十一種大體同然而永祐園則比諸陵有減無加他園則或加或減其減者固禮也而其加者亦違禮意以園墓論之則昭寧園順康園綏吉園同是園也而器數之多寡不同各墓祭品亦有過於諸陵與諸園者此亦違禮之大者不可無一番釐正之道一愍懷墓昭顯墓祝文皆稱謹遣臣又稱謹以而懿昭墓祝文只稱遣臣不曰謹以而曰玆用恐是先朝所用之祝尙未釐改而然也一五禮儀文宣王釋奠樂章國朝中年因廷臣疏論始依大明禮樂章釐正而大明禮奠弊無樂章國朝禮奠幣時引用大明禮初獻之樂章初獻時引用大明禮亞獻之樂章亞獻時引用大明禮終獻之樂章終獻時以亞獻旣用之樂章仍用焉謹按大明禮三獻時樂章則有曰登獻惟三於嘻成禮觀此詞意乃是獻之旣三禮之旣成之後有此奏也今以此章用之於亞獻時獻未成而遽告以獻三禮成殊非告神必誠之意也蓋皇明樂章自迎神至送神凡六章皆用宋朝樂章惟宋之奠幣樂章皇明闕而不用或其用之而明史無傳歟我朝遵用皇朝樂章而爲補奠幣之缺章有此初獻樂引用之擧終獻亦有疊用之擧今欲釐正則奠幣用宋朝樂章而諸樂章一依皇明之制然後次第條理可無紊亂矣且皇明樂章皆是宋朝樂章則奠弊一章今雖追補亦無二代合用之嫌一太學從祀或有姓名誤書之位板胊山候薛邦書以鄭國高唐侯邦選書以邽巽蓋邦字漢時諱而改之至今不復也薛之爲鄭選之爲巽以字樣近似而誤書也李之藻所撰先賢辯引家語所載薛邦邦選名而證之甚詳載見禮樂志此亦詳考後以本姓名書之宜矣一外邑鄕校東西廡從祀位次宜從太學之例而卽今外邑鄕校兩廡位次多與太學不同太學東廡之位或在於校之西廡太學西廡之位或在於校之東廡第次先後又有不同太學之在上位者校則在下位太學之在下位者校則在上位者涉未安宜令禮曹發關行會收取各邑校廡從祀位次圖式覈其異同一遵太學東西序次釐正恐不可已也一五禮儀望祈嶽海瀆祭儀曰升詣東獄神位前又曰詣東嶽尊所又曰初獻東嶽而序例不言東嶽之名恐是闕文而未知某山爲東嶽故今不敢臆斷載錄望祈諸山川祭儀曰東方山川首位而只言雉岳不言川名亦難臆斷載錄竝望博詢釐正一嶽海瀆山川五禮儀望祈祭儀小註曰嶽海瀆祝文五方各一山川祝文五方各一而序例嶽則於東闕而不書海則於中於北竝闕而不書瀆則於東闕而不書川則於中又闕而不書夫北與中不言海或其有據而於於東下言嶽與瀆中不言川恐是闕文而不敢臆斷一五禮儀之字誤與闕文文理不成處以臣愚見考證註改而至若序例中禜祭小註二日每日一禜之二字恐是三字之誤以近來遵行之禮言之禜祭必三日則是三日每日一禜之也視學儀升自西偏階之西字恐是東字之誤尊羃云八尊之八字卽六字之誤周禮圖亦云六尊祭器鳥彝書以烏畫亦以烏夫禮器元無取烏之象而鳥則南方之物卽鳳也然則五禮儀之誤書誤畫明矣凡此諸條誤處雖不過不字而祭日之疎數階路之左右器數之多寡物象之美惡亦有闕於禮節非尋常字誤之可以臆斷釐改者故仰此仰稟一毛血盤五禮儀社稷則曰大祝各瘞毛血於坎先農則曰諸執事俱進撤毛血以出續五禮儀嶽海瀆則曰大祝各捧毛血以出今行儀註雩祀則曰大祝各捧毛血以授祝史祝史出詣饌所云云毛血捧出均是一體而措誤各自不同擧行諸官又各不同今宜以一例釐正一五禮儀旣是列聖朝特命撰輯屢加釐正以成一王之制行之三百餘年則國中禮書之至大且重者也此書之板曾有二本而卽今印本之公私所藏絶無而僅有板本亦未知在於何處若不及今修補則重大之禮書更無板本矣今宜搜問板本所在處補缺增修重刋廣布恐合事宜答曰省疏具悉後錄禮疑諸條俱有意見依疏請問議後稟處
정조 11년
丁未七月初三日辰時上御重熙堂右承旨入侍時右承旨趙衍德記事官金孝建尹行任金祖淳以次進伏訖上命書傳敎曰日勢已晩委官承旨及禁堂問郞中一二員先卽開坐俾無侵夜事分付禁府又命書傳敎曰都承旨馳詣宗廟永禧殿奉審以來又命書傳敎曰吏曹郞廳發牌諸執事淸齋與否摘奸以來命退諸臣以次退出
정조 11년
丁未七月初三日巳時上御重熙堂奉審承旨入侍時行都承旨沈豐之假注書趙台榮記事官李相璜金祖淳以次進伏訖上曰各殿有頉處奉審則果何如豐之曰宗廟第九室北邊階石三間許上自一層下至六層全然頹圮永寧殿移安廳後面第二間浮椽十一箇盡爲缺落矣上曰椽木必緣腐傷以致缺落殿官何不預報耶此後殿監數數巡見如有傷痕卽爲來告事分付命退承史以次退出
정조 11년
丁未七月初三日申時上御重熙堂坐直承旨入侍時右承旨趙衍德假注書趙台榮記事官尹行任金祖淳以次進伏訖上曰奉常寺官員發牌使之來待事分付賤臣承命出傳命書傳敎曰受由禁堂許遞前望單子入之待下批牌招察任又命書傳敎曰文案以前任兵判有下詢者吏曹判書金履素牌招來待又命書傳敎曰李茂煥兄弟今已拿來令該府卽爲拿來囚命退承史以次退出
정조 11년
行都承旨沈豐之坐左承旨李時秀推鞫進右承旨趙衍德坐直左副承旨洪明浩坐右副承旨洪仁浩推鞫進同副承旨李敏采坐直注書金孝建仕一員未差假注書趙台榮仕直事變假注書張錫胤推鞫進
정조 11년
傳于沈豐之曰都承旨馳詣宗廟永禧殿奉審摘奸以來
정조 11년
以忠淸監司狀啓道內壓死渰死漂失頹壓民戶恤典題給事傳于李敏采曰死傷民人依他道例特蠲身布漂壓民戶恤典題給一款嚴飭邑宰俾無虛實相蒙之弊小民失所與否纔遣繡衣考其勤慢還朝後優劣自當知之然而不勤方伯亦焉敢獨逭其責體此敷示之意無或一毫放忽事申飭該道一體嚴飭兩南伯
정조 11년
趙衍德啓曰吏曹假郞廳來言政事當日爲之事命下而判書金履素參議李集斗俱以病不來參判李秉模推鞫進不得開政云判書參議竝卽牌招何如傳曰允
정조 11년
沈豐之啓曰吏曹判書金履素參議李集斗再牌不進推考傳旨及罷職傳旨今方捧入矣開政命下之後如是違牌不卽擧行事甚未安判書所當更請牌招而係是一日三牌何以爲之敢稟傳曰參議只推與判書更爲牌招
정조 11년
沈豐之啓曰吏曹判書金履素參議李集斗三牌不進推考傳旨及罷職傳旨今方捧入矣開政命下之後連事違召終不擧行事體所在誠極未安判書所當更請牌招而係是一日四牌何以爲之敢稟傳曰待明朝牌招
정조 11년
以吏曹參議李集斗牌不進罷職傳旨傳于洪明浩曰只推更爲牌招
정조 11년
以李東憲囚單子傳于李敏采曰諸堂如未退去與李元謙捧口招草供後結語仍爲論理議處以聞如已退去明日捧供
정조 11년
李敏采以戶曹言啓曰宗廟大報壇墻垣頹圮處今日辰時始役之意敢啓傳曰知道
정조 11년
李敏采以兵曹言啓曰卽伏見京畿監司徐有防狀啓則以爲本道日次進上從敦義門封進而若値禜祭設行之時則城門開閉稟啓擧行曾有其例明日爲始進上封進時敦義門開閉一節令兵曹稟旨分付矣敦義門開閉依前例令政院臨時請出標信擧行何如傳曰允
정조 11년
李敏采以備邊司言啓曰卽見咸鏡監司鄭民始狀啓則其一長津之地百餘里之間無非可耕可居之地顧今事勢不可不設邑者有四幅圓餘四百里人民近三千戶凡百擧行無非守令之事而事務屬於監營殿最屬於兵營以邊將而行守令之事旣無吏鄕又無刑律苟簡掣礙之端有難盡擧一也時居民人過半是四處流入之類散亂無統若不設置守宰制置刑律有以鎭服則惡習漸長將成弊地二也殺獄檢驗關係甚重而不得擧行請檢於咸興判官往返之際自當爲五六日若在暑月已不成說而咸興有故更請他邑則已過旬望行檢何以憑信乎此又難處者三也本鎭處於西北之衝而山豀之間徑路甚多無賴之輩以其無官府無禁防莫不取路於此目下鎭守之方宜有備禦四也土地之可合事勢之難便有如此則設邑之議恐不必持疑事也從古有識之論未嘗不以汰冗官竝州縣爲急務則旣無拓地恢疆之擧而反有陞鎭作邑之議驟而觀之孰不曰不識時務而第念古人設施亦非一端或以地勢之要衝而昔發今修或以商旅之都會而因聚成邑或徙民而實其城池或從民而移其府治要其歸則相其宜順其情而已今此道臣四條之論反復乎山川險夷之形參互以邑鎭輕重之勢憂强梁之難禦則思所以彈壓之慮備禦之或疎則思所以管束之以至刑律之不可不用檢驗之不可不念而巨細畢陳論理甚悉竝與難之者之議而逐條卞破保其無疑則地宜民情蓋可想得日後收效安知不如茂山之爲哉議者或曰民情之必願設邑專出於欲避鎭民之名大抵關北之俗貴邑而賤鎭邑民之視鎭民不啻奴隷故要藉一時州府之名以雪積年困屈之恥然旣設官府矣又置長吏矣有身役焉有戶役焉率彼鳥啄獸伏之類而入此牛穿馬絡之彀則頓忘向時鎭名之羞只思今日府民之苦行且于于而作望望而去畢竟空境而後已朝家擧措宜愼終始設邑之請決不可遽許此言誠似矣第又有不然者有民則有役今古之通誼邑鎭之所同也長吏之苟得其人道臣之苟審其便輕其徭賦務盡永久之道簡其科條務適習俗之宜則將見强者戢而弱者安遠者來而近者懷顧何患乎旣聚而旋散也如其反是則鎭將之誅求獨不可遍及於所管地方而必也邑宰而後行其苛政也哉又或以設邑時財力謂難猝辦而曾聞鎭治衙舍本自完好不煩改建可作官府其他鄕校或小小公廨左右山谷無非千章之材惟意取用不日可成向後所講究者不過官廩糶糴等事耳由前之論可斷其便否由後之說未見其窒礙設邑一款趁今許施凡百經紀使之條列狀聞後守令差遣待其時稟處實合事宜其一三水府處萬山之中所謂邑治不過如掌之地而本府十七社中六社卽邑民所居其餘東西十一鎭堡稱以十一社而邑民絶無以略干土卒旣應鎭役又應府役殘敗無餘迎送侵漁之弊已是難支而邑治僻在一隅道里隔絶號令不及民間之疾苦莫察列鎭奸弊緣此尤劇以關防言之若使敵兵自鴨綠江直向厚峙則甲山一城不足有無自長津江直向咸興則過自作魚面而後始知之已無及矣魚面之地處于一邑之中開野比邑治爲數三倍今若移設邑治於魚面則號令可行於一境聲勢可接於兩鄰邑治旣移則魚面自作自在當罷以其土卒付之該邑神方間於江口廟坡兩堡之間無甚關緊革罷神方而分屬兩堡小農則尤甚疲殘羅暖新坡之間雖無此小堡似無利害革罷而付諸新坡若於一境之內減得四邊將則鎭樣差勝民弊可除罷鎭之地各置邑倉與把守完聚報警則比之設鎭似無所損事也該府難支之狀不但道臣之言如此抑亦此來之說皆然而鎭將之減數魚面之移邑固可謂少變通則少有益然本土生理專以貂蔘得失判其民食豐歉今其十室九空無可如何之勢政坐於貂蔘之漸不如古而不但在於府治之僻處一隅鎭堡之遍列一境而已則縱使移府于魚面恐難保其必勝於前而徒增其移來移去之弊雖以關防言之道啓所謂敵兵若自長津直向咸興則過自作魚面而後始知之云云果不爲無據而今於長津旣置一大官府則疎虞之慮比前稍勝且念當初該府之設置於此地者未必不知魚面之爲一邑之中而捨彼取此萬一移設之後未收其十倍之益或致有一分之害則雖有智者將無以繼其後矣此則更俟十分商確明知其萬全無失然後竝與鎭堡存革而從長變通實合事宜其一北關穀簿夏穀居多秋穀則堇充於納還應稅民之所食四時兩麥而交濟各穀十二萬八千餘石換爲正穀盡作久置一邑之數多爲三萬石少不下近萬石逐年添耗民情難堪今依南關例元數中折半換正穀作久置折半依前散在則此是二留一分之穀恒留當爲四萬餘石設有移粟之時決不當盡運此數則必無不足之慮待其運出卽以散在條依其數換色添補事也北關交濟穀之換作正穀分置海倉定爲二留一分之法者蓋因年前賑使之回奏以備日後兩道之互濟別成節目嚴立科條則行之未久遽議變通不但銷刻之爲嫌恐非備豫之長策而第以狀辭反復考之則民情事勢決是行不得之政大抵本道秋穀之絶少夏穀之居多不待穀簿之按閱可知土宜之應然則今以四時食麥之民責其逐年實穀之納殆無異於龜毛之刮而又況遍分乎各社則疲於遠涉取便乎海戶則困於偏苦者乎以南關十一邑之民受食七萬餘石久置之穀而民猶病之又況以九邑之少當此十二萬餘石之久置乎道臣所謂元數中折半換正穀作久置折半依前散在則二留一分之數當爲恒留四萬餘石設有移粟之時決不當盡運此數則必無不足之慮云者誠爲得之然或値荐歉連歲轉輸則四萬石恒留太無餘地自明年爲始就其都數中八萬石依元節目以正穀久置四萬八千餘石依前散置以爲從便糶糴之地待其南運之時卽以散在條依其數換色充補實合事宜其一三甲各鎭土卒生利甚艱身役苦重太半是屢空百結之類無妻者居多所與婚者不過公賤而生子女則竝從母役故土卒漸縮不得支保土卒輩惟願娶公賤生子女者定爲男從父役女從母役之法而從前鎭卒最殘處例爲請得內奴今雖許施其願較其利害在公家別無所失事也各鎭土卒之若是殘敗論以防守已極疎虞想其形勢亦足干和而生子生女竝從母役則土卒之歲耗年縮勢所必至男從父役之請實出於不獲已之擧苟利鎭卒何論所失此亦依狀請施行實合事宜其一北關各鎭中黃拓坡殘敗尤甚土卒不滿二十而分排於把守烽臺撥所之役則交替無人終年守番不得耕作次次逃散將至廢棄北關內奴限二十口許給事也該鎭土卒之數至於不滿二十而把守烽臺撥所之役又於其中而分排無鎭則已一日有鎭則決不可不爲之顧念內奴劃給亦有已例北關內奴二十口特爲許給以爲一分支過之道而外此懷保矯捄之方專係於營閫之隨處斗護邑鎭之悉心撫恤竝以此意嚴飭分付何如傳曰允今旣設邑則趁此設施之初宜講萬全之策如有所見更卽論理成節目後錄狀聞事分付觀此草記措辭便一對策蔓語太多難以分類領會如是而外邑能不眩於擧行乎此意廟堂知悉申飭該堂後勿如是可也
정조 11년
李敏采以義禁府言啓曰今此推鞫時本府都事當爲備員出使都事嚴思允李運春令該曹口傳相換何如傳曰允
정조 11년
吏曹口傳政事禁府都事嚴思允敦寧主簿金復光相換禁府都事李運春武兼兪國柱相換
정조 11년
大司憲尹承烈大司諫洪檍執義鄭萬始司諫李思祚掌令鄭景祚崔烜持平柳頤玄獻納李庚運校理洪聖淵副校理李洪載正言張至冕修撰金熙采嚴思憲副修撰成種仁等啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答三司曰不允
정조 11년
大司憲尹承烈大司諫洪檍執義鄭萬始司諫李思祚掌令鄭景祚崔烜持平柳頤玄獻納李庚運正言張至冕等啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲依擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭現上答兩司曰不允
정조 11년
掌令鄭景祚啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情請醫官朴春源刊名內醫之案請別軍職田文顯亟命汰去措辭現上答府曰不允田文顯事如是持難極爲未安矣
정조 11년
司諫李思祚啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情請島配罪人韓采更加嚴鞫期於得情快施當律措辭現上答院曰不允